tartuNLP/wikipedia-smugri-20251201 huggingface dataset:
Vöner

Vöner on kasviproteiinivalmiste, joka valmistetaan vehnäproteiinista. Se on suomalainen tuotemerkki, vegaaninen vastine kebablihalle. Tiettävästi vegaaninen kebab on kehitetty alun perin Berliinissä, perinteisen lihasta valmistetun dönerin kotikaupungissa.
Vönerin kehitys.
Helsinkiläinen ravintoloitsija Siva Parlar alkoi kehittää omaa kasvispohjaisen ”kebabin” reseptiä ravintolakeittiössään vuonna 2016. Viisi kuukautta kestäneen kehitystyön jälkeen Parlar alkoi etsiä sopivaa tehdasta, joka voisi alkaa valmistaa tuotetta. Tuote tuli markkinoille huhtikuussa 2017. Siva Parlar kehitti Vönerin eli vegaanisen dönerin alun perin oman ravintolansa tarpeisiin.
Vastaanotto.
Vöneriä alettiin myydä kaupoissa joulusesongin 2017 aikaan. Puoli vuotta myöhemmin, Vöneriä sai Suomesta 15 eri kaupungista, yli 60 ravintolasta.
Vöner palkittiin VegeAwards 2019 -tapahtumassa vuoden parhaaksi kasvisproteiiniksi. Vöner voitti maaliskuussa 2019 Ilta-Sanomien makutestin, jossa vertailtiin erilaisia lihan korvikkeita.
Systema Naturae

Systema Naturae (alun perin ligatuurin kanssa Systema Naturæ) on vuonna 1735 ilmestynyt Carl von Linnén teos ja hänen tärkeimpiä teoksiaan. Teoksessa esitellään Linnén taksonomialuokittelu. 
Sisällys.
Systema Naturaesta otettiin useita painoksia. Kirja on latinankielinen. Se sisältää noin 10 000 lajin tieteellisen luokittelun. Ensimmäisessä painoksessa oli vain 11 suurta sivua, mutta 12. painos sisältää noin 2 400 pienempikokoista sivua. Kirjan viimeiseksi painokseksi jäi Leipzigissa vuonna 1793 painettu 13. painos.
Riisiviini

Riisiviini on riisistä käyttämällä valmistettava alkoholijuoma. Se on suosittua Itä-Aasian maissa kuten Japanissa, Kiinassa, Vietnamissa ja Koreassa. Riisiviiniä käytetään Itä-Aasiassa paljon ruoan valmistuksessa.
Käymisessä riisin tärkkelys muuttuu ensin sokereiksi. Riisiviini voi olla makeaa tai kuivaa. Sen maku on rypäleviiniin ja olueen verrattuna kevyt ja pehmeä. Riisiviinin alkoholipitoisuus voi olla jopa 25 prosenttia. Riisiviinin väri vaihtelee läpinäkyvästä tai hiukan kellertävästä sameaan tai voimakkaan ruskeaan.
Japanilainen sake määritellään usein riisiviiniksi, mutta sake on maultaan muita riisiviinejä paljon hienostuneempaa.
Jacob Levy

Jacob Levy (1856–1891) oli Lontoossa työskennellyt teurastaja, jota on epäilty Viiltäjä-Jackiksi.
Levyllä oli pahoja mielenterveysongelmia ja väkivaltarikostaustaa. Jacob Levy asui yleensä Middlesex Streetillä Aldgaten/Whitecapelin seuduilla. Näin Levyn koti oli murha-alueen ytimessä. Vuonna 1886 hän joutui väkivaltaisuuden takia vankeuteen, mutta siirrettiinkin mielisairaalaan. Levy muuttui väkivaltaiseksi ja liiketoiminta alkoi kärsiä tästä. Levyn vaimo kertoi miehensä käyttäytyvän oudosti ja vaeltelevan öisin Lontoon kadulla. Vuonna 1890 hän joutui mielisairaalaan. Levy kuoli kupan aiheuttamaan aivosairauteen vuonna 1891 sairaalassa.
Ingaevonit

Ingaevonit tai ingvaeonit oli pohjoisten germaaniheimojen yhteisnimitys, joka esiintyy Tacituksen teoksessa Germania. Plinius kertoo teoksessaan Naturalis historia, että ingaevoneihin lukeutuivat kimbrit, teutonit ja khaukit.
Herminonit

Herminonit oli Germanian sisämaan heimojen yhteisnimitys, joka esiintyy Tacituksen teoksessa Germania. Plinius kertoo teoksessaan Naturalis historia, että herminoneihin lukeutuivat sveebit, hermunduurit, khattit ja keruskit.
Istaevonit

Istaevonit tai istvaeonit oli läntisten germaaniheimojen yhteisnimitys, joka esiintyy Tacituksen teoksessa Germania. Plinius kertoo teoksessaan Naturalis historia, että istaevoneihin lukeutui kimbrien heimo. On kuitenkin esitetty, että kimbrit olisivat korvanneet tekstissä jonkin toisen nimen.
Australian ralli 2000

Australian ralli 2000 (virallisesti "13. Telstra Rally Australia") oli Rallin MM-sarjan kauden 2000 13. osakilpailu, joka ajettiin 9.–12. marraskuuta 2000. Kilpailussa oli 21 erikoiskoetta. Erikoiskokeiden yhteispituus oli .
Tommi Mäkinen hylättiin, koska auton turboahdin ei ollut homologaation mukainen. Tämän seurauksena valmistajien mestaruuden voitti Michelinin renkailla ajanut Peugeot. Virkailijoiden mukaan Mäkinen ei saanut suorituskykyetua osasta eikä jatkotoimenpiteitä tarvittu. Kuljettajien sarjassa Grönholmin johto Burnsiin nousi yhdeksään pisteeseen.
Australian ralli 2001

Australian ralli 2001 (virallisesti "14. Telstra Rally Australia") oli Rallin MM-sarjan kauden 2001 13. osakilpailu, joka ajettiin 1.–4. marraskuuta 2001. Kilpailussa oli 21 erikoiskoetta ja keskuspaikka oli Perthissä.
Kilpailun voitti hallitsevat mestarit Grönholm ja Rautiainen. Richard Burns sijoittui toiseksi, Colin McRae viidenneksi ja Tommi Mäkinen kuudenneksi. Tämän myötä kolme kuljettajaa Burns, McRae ja Mäkinen olivat kahden pisteen päässä toisistaan kuljettajien MM-sarjassa ennen kauden päättävää Ison-Britannian rallia.
Australian ralli 2002

Australian ralli 2002 (virallisesti "15. Telstra Rally Australia") oli Rallin MM-sarjan kauden 2002 13. osakilpailu, joka ajettiin 31. lokakuuta.–3. marraskuuta 2002. Kilpailussa oli 24 erikoiskoetta.
Kilpailun voitti kaksikko Marcus Grönholm ja Timo Rautiainen. Viimeisenä päivänä Harri Rovanperä Voitto Silanderin kanssa nousi Petter Solbergin ohi ja ajoivat Peugeotille kauden kahdeksannen kaksoisvoiton. Tommi Mäkinen hylättiin kun katsastuksessa auto todettiin alipainoiseksi.
Cara Mia (Reino Nordinin albumi)

Cara Mia on suomalaisen laulaja-näyttelijä Reino Nordinin 8. helmikuuta 2019 digitaalisesti julkaistu kolmas sooloalbumi. Albumilta ennakkoon julkaistujen singlejen striimimäärien myötä albumi saavuttiin ennakkoon kultalevyrajan.
Albumista julkaistaan 200 kappaleen CD-painos sekä 50 kappaleen (25 mustaa ja 25 punaista) vinyylipainos 29. maaliskuuta 2019. Mustasta vinyylistä otettiin myöhemmin 40 kappaleen lisäpainos, ensimmäisen myytyä nopeasti loppuun.
Walesin ralli 2000

Ison-Britannian ralli 2000 (virallisesti "56. Network Q Rally of Great Britain") oli Rallin MM-sarjan kauden 2000 14. ja viimeinen osakilpailu, joka ajettiin 23.−26. marraskuuta 2000. Kilpailussa oli 17 erikoiskoetta. Erikoiskokeiden yhteispituus oli .
Kilpailu ajettiin vetisissä olosuhteissa. Kilpailussa toiseksi sijoittunut Marcus Grönholm varmisti kuljettajien maailmanmestaruuden ennen Richard Burnsia. Ennen kauden alkua Grönholmin ei ollut tarkoitus ajaa koko kautta, mutta alkukauden menestyksen myötä Peugeot muutti suunnitelmaansa ja hän ajoi kauden jokaisessa kilpailussa. Peugeot varmisti valmistajien mestaruuden Australian rallissa.
Walesin ralli 2001

Ison-Britannian ralli 2001 (virallisesti "57. Network Q Rally of Great Britain") oli Rallin MM-sarjan kauden 2001 14. ja viimeinen osakilpailu, joka ajettiin 22.−25. marraskuuta 2001. Kilpailussa oli 17 erikoiskoetta. Erikoiskokeiden yhteispituus oli (suunniteltu pituus oli ).
Ennen kilpailua mestaruuteen oli mahdollisuus neljällä kuljettajalla, joista kaksi oli brittiläistä. Burns, McRae, Sainz ja Mäkinen olivat mukana kuljettajien mestaruuskilpailussa. Richard Burns ja Robert Reid voittivat mestaruuden Subarulla. Mäkinen ja McRae joutuivat keskeyttämään jo aikaisessa vaiheessa ja myöhemmin Sainz vedettiin kilpailusta.
Grönholm ja Rovanperä ajoivat Peugeotille kaksoisvoiton, jonka myötä Peugeot voitti valmistajien maailmanmestaruuden toista vuotta peräkkäin.
Tommi Mäkisen kartanlukijaksi tuli Kaj Lindström Risto Mannisenmäen loukattua selkänsä aikaisemmin kaudella. Ennen kilpailun alkua McRae johti kuljettajien MM-sarjaa 42 pisteellä, Mäkinen oli toisena pisteen päässä ja kolmantena Burns myös pisteen päässä.
Amegilla dawsoni

Amegilla dawsoni on Länsi-Australian kuivilla tasangoilla tavattava aitomehiläislaji. Aikuisia mehiläisiä tavataan vain heinäkuun ja syyskuun välisenä aikana niiden ravinnokseen käyttämien kasvien kukkiessa. Suurimman osan vuodesta ne viettävät toukkina pesäkoloissaan. Koloja rakentavat naaraat ja samalla paikalla voi olla tuhansia koloja.
Koko ja ulkonäkö.
Aikuiset mehiläiset ovat pituudeltaan korkeintaan 20 millimetriä. Kooltaan ne kuuluvat Australian mehiläislajeista suurimpien joukkoon. Eri aikuisten urosten koko voi vaihdella voimakkaasti. Niiden naamassa on keltaista väritystä ja vatsassa punaisenruskeaa. Lajin naaraiden rintaa peittää valkoinen larvoitus. Urosten karvoitus on vaaleanruskeaa.
Levinneisyys.
"Amegilla dawsoni"-lajin mehiläisiä tavataan Länsi-Australiassa alueen luoteisosista Paynes Findiin etelässä.
Elinympäristö ja elintavat.
"Amegilla dawsoni"-mehiläisiä tavataan kuivilla mutatasangoilla. Aikuisia mehiläisiä esiintyy vain heinäkuun ja syyskuun välisenä aikana, jolloin ne pölyttävät tuolloin kukkivia "Trichodesma zeylanicum"- ja "Eremophila"-kasveja. Muun vuoden mehiläiset viettävät toukkavaiheessa maakoloissa. Naaraat rakentavat pesäkolot. Mehiläiset asuvat koloissaan yksin, mutta rakentavat pesäkolonsa usein lähelle toisiaan. Paikoittan pesäkoloja saattaa olla samalla alueella jopa 10 000. Aikuisista mehiläisistä koloja käyttävät vain naaraat, kun taas aikuiset urokset nukkuvat kasvillisuudessa.
Urokset eivät rakenna pesäkoloja tai etsi ravintoa jälkikasvulle. Niiden ainut tehtävä on naaraiden hedelmöittäminen. Aikuisiksi kasvaneet mehiläiset tulevat ulos koloistaan talvella tai alkukeväästä. Urokset ilmaantuvat maan pinnalle hieman naraita aikaisemmin. Urokset pyrkivät parittelemaan naaraiden kanssa heti näiden tuöllessa ulos koloistaan. Kookkaamat urokset taistelevat kiivaasti toisiaan vastaan naaraiden kanssa paritellakseen, kun taas pienemmät koiraat tyytyvät usein vain pölyttämään kasveja. Suuri osa naaraista taistelevista koiraista saa surmansa ja parittelun jälkeen koko loppuvuoden jäljellä on lähes pelkästään naaraita. 
Pariteltuaan naaraat alkavat rakentaa omaa pesäkoloaan. Kovaan maahan kaivautuminen onnistuu kostuttamalla maata medellä. Koloa rakentaessa sen suulle muodostuu keko. Kololla on syvyyttä 15–30 senttimetriä ja sen pohjalla on kammio. Naaras tekee kammiosta sisältä vesitiiviin erittämällään vahalla ja täyttää sen tämän jälkeen medellä ja siitepölyllä, jonka päälle naaras laskee munan. Yhdessä kolossa voi olla seitsemän kammiota. Lopuksi naaras tukkii kolonsa mudalla ja tasoittaa sen keon. Kolon valmistuttua naaras kuolee. Munat kuoriutuvat muutamassa päivässä ja toukat käyttävät ravinnokseen kammion mettä ja siitepölyä. Ravinto on käytetty loppuun muutamassa viikossa, jolloin toukat ovat saavuttaneet koko mittansa. Tämän jälkeen toukat ovat liikkumatta kammiossaan seuraavan vuoteen saakka, jolloin ne viimein koteloituvat ja tulevat lopulta täysikasvuisiksi kaivautuen ulos kolostaan.
Hyvinkään keskustaajama

Hyvinkään keskustaajama on Hyvinkään keskustan ja muun muassa Hakalanmäen, Martin, Mustamännistön, Paavolan, Parantolan, Sahanmäen, Vehkojan, Vieremän ja Viertolan kaupunginosat käsittävä kaupunkialue. Keskustaajama ylettyy myös hieman Hausjärven puolelle. Sen väkiluku on 46 507 (2020), joista 45 742 asuu Hyvinkäällä ja 765 Hausjärvellä. Se on Suomen 17. suurin taajama, eli suurempi kuin esimerkiksi Porvoon, Mikkelin ja Kokkolan keskustaajamat. 
Hyvinkään keskustaajamassa asuu noin 91 % hyvinkääläisistä ja se on melko tiheästi rakennettu, sillä suurin osa asukkaista asuu korkeintaan 2,5 kilometrin säteellä Hyvinkään rautatieasemasta. Keskustaajamaa halkovat Uudenmaankatu ja Hämeenkatu. Hyvinkään keskustaajama sijaitsee sekä Uudenmaan että Kanta-Hämeen alueilla, joten se on toinen Suomen kahdesta ainoasta taajamasta, jotka sijaitsee kahden eri maakunnan alueella. Hyvinkään keskustaajaman lisäksi vain Himangan kirkonkylä sijaitsee kahden eri maakunnan alueella. Myös Helsingin keskustaajama ulottui Itä-Uudenmaan puolelle ennen maakunnan lakkauttamista. 
Hyvinkään keskustaajamassa sijaitsee suurin osa kaupungin palveluista Hyvinkään sairaalaa, Sveitsin hiihtokeskusta ja lentokenttää lukuun ottamatta. Kaupunginosan palveluihin kuuluvat rautatieaseman lisäksi muun muassa Kauppakeskus Willa, Hyvinkään kirkko ja vanha kirkko, käräjäoikeus, Hyvinkään taidemuseo, Suomen rautatiemuseo sekä suurin osa kaupungin yrityksistä.
Mitä lapsesi tekisi

Mitä lapsesi tekisi on suomalainen visailuohjelma, jossa testataan, kuinka hyvin perhe tuntee oman lapsensa. Ohjelma perustuu brittiläiseen formaattiin "What Would Your Kid Do?". Ohjelmaa juontaa Anni Hautala ja lasten kanssa visailee Ari Hursti.
Ohjelman kolmella kierroksella vanhemmilta kysytään, mitä lapsesi tekisi tietyssä tilanteessa, kuten uskaltaako hän antaa madon eläimille tai söisikö lapsi karkkia salaa. Finaalikierrokselle pääsee eniten pisteitä saanut perhe. Finaalikierroksella ensin vanhemmilta, lopuksi lapselta kysytään monivalintakysymyksiä. Lapsi vastaa sanomalla a, b tai c. Oikein vastatessaan hän saa valita toisen kahdesta palkinnosta, esimerkiksi leikkisähköauton tai ulkomaanmatkan.
Paulo de Carvalho Neto

Paulo de Carvalho-Neto (10. syyskuuta 1923 Simão Dias, Sergipe, Brasilia – 17. elokuuta 2003) oli brasilialaissyntyinen, Yhdysvalloissa asunut ja espanjaksi kirjoittanut folkloristi ja kirjailija. Hän tuli 1980-luvulla tunnetuksi maagisen realismin tyylilajiin kuuluvilla romaaneillaan "Setäni Atahualpa" ja "Suomi: muistelmia Paavo Virkkusesta".
Muun muassa pyhimystaruja ja muuta Etelä-Amerikan kansanperinnettä psykoanalyysin keinoin tutkinut Carvalho-Neto vieraili Lahden kansainvälisessä kirjailijakokouksessa vuonna 1981, jolloin sen aiheena olivat myytit. Matka teki häneen niin suuren vaikutuksen, että muutamaa vuotta myöhemmin ilmestyi hänen romaaninsa "Suomi". Se kertoo Paavo Virkkunen -nimisestä suomalaisnatsista ja alkoholistista, joka muuttaa 1950-luvun alkupuolella Brasiliaan, ryhtyy hyväntekijäksi ja yrittää murtaa maan väkivaltaista perinnettä vain joutuakseen itse sen uhriksi. Romaani ilmestyi Pentti Saaritsan suomentamana vuonna 1987. Saaritsa suomensi myös Carvalho-Neton veijariromaanin "Setäni Atahualpa" (WSOY 1981).
Närpiön Puu ja Metalli

Ab Närpes Trä &amp; Metall – Oy Närpiön Puu ja Metalli eli NTM on Pohjanmaan rannikon Närpiössä toimiva konepajayritys, joka on erikoistunut jäteautojen rakentamiseen. Se on valmistaja alalla, jota NTM:n lisäksi Euroopassa hallitsevat saksalaiset, ruotsalaiset ja alankomaalaiset yritykset. Lähes 600 henkeä työllistävä NTM valmistaa myös perävaunuja. Noin 80 prosenttia tuotannosta menee vientiin.
Asuntokaupat sokkona

Asuntokaupat sokkona on suomalainen tositelevisio-ohjelma, jota esittää Nelonen. Ohjelmassa kymmenen rohkeaa sinkkua, perhettä ja pariskuntaa antavat säästönsä myyntineuvottelijalle sekä sisustusarkkitehdille, jotka etsivät sillä rahalla sopivan asunnon. Ohjelma perustuu tanskalaiseen formaattiin "Buying Blind". Ohjelmaa juontaa Ellen Jokikunnas, myyntikauppiaana toimii Andrei Koivumäki sekä sisustusarkkitehtina Essi Nádor.
Urpiaiset

Urpiaiset ("Acanthis") on peippojen (Fringillidae) heimoon kuuluva lintusuku. BirdLife Suomi luokittelee siihen kaksi lajia, urpiaisen ("A. flammea") ja tundraurpiaisen ("A. hornemanni"). Joissakin muissa lähteissä siihen luetaan myös kolmas laji ruskourpiainen ("A. cabaret"), jota Birdlife Suomi sekä Lajitietokeskus kuitenkin pitävät urpiaisen alalajina.
Seppo Laaksi

Seppo Jaakko Väinämö Laaksi (s. 20. helmikuuta 1935 Kuorevesi) on suomalainen sairaalapastori ja kirkkoherra. 
Perhetaustat.
Seppo Laaksi syntyi kirkkoherra Akseli ja Aili Laaksin (s. Tuominen) perheeseen.
Laaksi avioitui lastentarhaopettaja Riitta Sinikka Sunin kanssa 1967. Laaksien perheeseen syntyi Ilkka 1968, Anna-Leena 1971 ja Riikka 1973.
Opinnot.
Seppo Laaksi pääsi ylioppilaaksi Mäntän yhteiskoulusta 1955. Opiskelupaikaksi tuli Helsingin yliopiston teologinen tiedekunta, josta hän valmistui teologian kandidaatiksi 1964 ja vihittiin papiksi Mikkelissä samana vuonna. Pastoraalitutkinnon Laaksi suoritti 1972, Seurakuntatyön johtamistutkinnon 1981–1982 sekä Kirkon yhteiskunnallisen toimikunnan järjestämän Kirkon yhteiskunnallisen seminaarin 1968. Edelleen hän suoritti Sairaalasielunhoidon erikoiskurssin 1970–1971 sekä Työnohjaajan koulutuksen 1977–1978.
Työura.
Seppo Laaksi valmistumisensa jälkeen toimi aluksi Kotkan virallisena apulaisena 1964–1969. Helsingin evankelis-luterilaisten seurakuntien sairaalapastorina Malmin, Invalidisäätiön ja Kätilöopiston sairaaloissa hän toimi 1969–1977. Rengon kirkkoherrana Laaksi oli 1977–1998, jolloin hän pääsi eläkkeelle. Hän toimi Kuoreveden virkaa toimittavana (vt.) kirkkoherrana 2000–2001 sekä Rengon vt. kirkkoherrana 2002.
Sivu- ja luottamustoimet.
Ennen opiskelua Seppo Laaksi toimi Virtain kunnassa väliaikaisena kansakoulun opettajana 1956–1957 ja vastaavassa tehtävässä Peräseinäjoella 1957–1958. Kotkassa ollessaan hän oli Kotkan Rannikkopatteriston sotilaspastorina 1964–1969, Kotkan lyseon uskonnon tuntiopettajana 1964–1967 sekä Haapasaaren seurakunnan kirkollisten asioiden hoitajana 1966. Helsingissä Laaksi toimi Helsingin sairaanhoito-oppilaitoksen uskontotietouden ja sielunhoidon opettajana 1974–1976.
Laaksi on ollut Suomen Sairaalapapit ry:n hallituksen jäsen 1974–1976, Tampereen hiippakunnan hiippakuntakokouksen edustaja 1978–1981 sekä Etelä-Hämeen sairaalasielunhoitotyön seurakuntainliiton liittohallituksen puheenjohtaja 1984–1995. 
Avoimen kirkon vastuuryhmän jäsenenä Tampereella Laaksi oli 2008–2014. Laaksi on harrastanut kuorolaulua Ylioppilaskunnan Laulajissa, Händel-kuorossa sekä Mieskuoro Keloissa. Hän on myös harrastanut sukututkimusta ja kirjoittamista. 
Huomionosoituksia.
Laaksi sai rovastin arvon 1985. Sotilasarvoltaan hän on luutnantti (1983). Suomen Kirkon Seurakuntatoiminnan Keskusliitto myönsi Laaksille seurakuntatyön kultaisen ansiomerkin 1998. 
Julkaisuja.
Teoksia
Artikkeleita
Afrikanhempot

Afrikanhempot ("Crithagra") on peippojen (Fringillidae) heimoon kuuluva lintusuku. Siihen kuuluu 37 lajia, joita tavataan Afrikasta ja Arabiasta. Afrikanhempot on aiemmin luettu keltahemppoihin ("Serinus").
First Sensibility

First Sensibilty on eteläkorealaisen poikabändi B.A.P ensimmäinen albumi. Se julkaistiin lokakuussa 2014.
Bleekeria

Bleekeria on tuulenkalojen (Ammodytidae) heimoon kuuluva kalasuku. Sen lajeja elää kotoperäisenä Intian valtamerellä ja Tyynimerellä.
Lajit.
Suku sisältää seuraavat 8 lajia:
Hand (suku)

Hand on ruotsalainen aatelissuku, joka on introdusoitu Ruotsin ritarihuoneelle numerolla 59. Suvun kantaisä on asemies Peder Håkansson.
Ljubov spasjot mir

Ljubov spasjot mir () on venäläisen laulaja Vera Brežneva’n ensimmäinen albumi. Se julkaistiin 2010.
Sini Helminen

Sini Helminen (s. 1987 Hollola) on suomalainen kirjailija. Päivätyönään Helminen toimii kirjastonhoitajana ja kirjavinkkarina Helsingin kaupunginkirjastossa.
Helminen on käynyt Lahden yhteiskoulun lukion. Hän on valmistunut maisteriksi kirjallisuustieteestä Helsingin yliopistosta.
Helminen on kirjoittanut itsenäisistä osista koostuvan neliosaisen nuortenkirjasarjan "Väkiveriset". Teokset ammentavat suomalaisesta kansanperinteestä ja ovat tyylilajiltaan reaalifantasiaa. Helmisen urbaania fantasiaa, kauhua ja romantiikkaa sekoittava "Hurme" aloitti "Lujaverinen"-trilogian. Trilogian ensimmäinen osa oli Kuvastaja-palkintoehdokas 2022. Toinen osa, "Sysi", valittiin Topelius-palkintoehdokkaaksi 2022.
Bååt

Bååt on vanha keskiajalta peräisin oleva ruotsalainen rälssi- ja aatelissuku, joka on introdusoitu Ruotsin ritarihuoneelle numeroilla 3 ja 169 sekä vapaaherrallisena haarana numerolla 12.
Ijimaia

Ijimaia on nuijapäiden (Ateleopodidae) heimoon kuuluva kalasuku. Sukuun kuuluu FishBasen mukaan 5 lajia.
Aetomylaeus

Aetomylaeus on kotkarauskujen (Myliobatidae) heimoon kuuluva rustokalasuku. Siihen luokitellaan kuuluvaksi seuraavat seitsemän lajia:
INAM

Mosambikin kansallinen ilmatieteen laitos (lyhennys INAM, ) on Mosambikin valtiollinen sääpalveluja tarjoava virasto. Se toimii paikallisen liikenne- ja viestintäministeriön alaisuudessa. INAMin pääkonttori sijaitsee pääkaupunki Maputossa, jonka lisäksi virastolla on kolme alueellista sääpalvelukeskusta (Nampulan, Sofalan ja Gazan maakunnissa).
Säähavaintojen teko Mosambikissa aloitettiin vuonna 1883. Vuonna 1908 perustettiin Mosambikin sääpalvelu (SMM, ), josta tuli vuonna 1989 nykyinen Mosambikin kansallinen ilmatieteellinen laitos (INAM). 
INAM ylläpitää koko Mosambikin kattavaa säähavaintojärjestelmää maan pinnalla olevine havaintoasemineen (esimerkiksi sade-, maataloussää-, ilmasto-, sää- ja lentosääasemat) ja muutamine radioluotausasemineen. Järjestelmään kuuluu myös kaukomittauksia tekeviä mittalaitteita kuten joitain säätutkia. INAM vastaanottaa lisäksi muun muassa eurooppalaisen geostationäärisen Meteosat-sääsatelliitin aineistoa 15 minuutin välein. Maailmanpankin ja YK:n GFDRR-ohjelman (Global Facility for Disaster Reduction and Recovery) tekemä yhteenveto Eteläisen Afrikan kehitysyhteisön jäsenmaiden (SADC-maiden) hydrometeorologisten palvelujen vallitsevasta tilanteesta (2021) totesi Mosambikin meteorologisen palvelun olevan vertailun vaatimattomimpia, "perustasoista" (basic level). Arvion mukaan maan tulisi vahvistaa hydrometeorologisia ja ennakkovaroituspalvelujaan vuoteen 2030 mennessä, ja mikäli mahdollista jo 2025 mennessä.
Tukholman keskusta

Tukholman keskusta on kaupungin keskusta Tukholmassa, Ruotsissa. Koko Tukholman kaupunki on myös Tukholman metropolialueen keskus. 
Tukholman keskusta on vuodesta 2007 lähtien jaettu neljään "kaupunginosa-alueeseen": Kungsholmeniin, Södermalmiin, Norrmalmiin ja Östermalmiin. 
Ennen vuotta 2007 Tukholman keskusta jaettiin viiteen eri kaupunginosa-alueeseen: Katarina-Sofian kaupunginosa-alueeseen, Kungsholmenin kaupunginosa-alueeseen, Maria-Gamla Stanin kaupunginosa-alueeseen, Norrmalmin kaupunginosa-alueeseen ja Östermalmin kaupunginosa-alueeseen. 
Södermanlandin ja Upplannin historiallisten maakuntien välinen raja jakaa Tukholman keskustan kahteen osaan. Tämä raja on puhtaasti historiallinen eikä sillä ole mitään hallinnollista merkitystä.
Meskheti

Meskheti () on vuoristoinen alue Lounais-Georgiassa.
Historia.
Mushkeina ja Mosinikkeina tunnetut heimot olivat alueen ensimmäisiä asiakkaita. 900-luvulla ja 1400-luvulla alue oli osa Georgian kuningaskuntaa. 1500-luvulla se oli itsenäinen Samtskhen ruhtinaskunta, kunnes Osmanien valtakunta miehitti sen. Nykään se on osa Samtskhe-Džavakhetin aluetta. 
Väestö.
Georgialaiset.
Meskhetin alkuperäisasukkaat, meskhetiläiset ovat georgialaisten alaryhmä. Meskhetiläiset puhuvat Meskhetin murretta, joka on georgian kielen murre. He ovat pääasiassa ortodokseja. 
Meskhetinturkkilaiset.
Meskhetinturkkilaiset ovat alueen entisiä asukkaita. Heidät pakkosiirrettiin Keski-Aasiaan vuonna 1944.
Gädda (suku)

Gädda on Smålannista lähtöisin oleva ruotsalainen aatelissuku, joka tunnetaan 1400-luvun loppupuolelta ja on introdusoitu Ruotsin ritarihuoneelle numerolla 27. Suku sammui vuonna 1508. 
Vaakuna: Gädda-suku käytti niin sanottua puhuvaa vaakunaa hauen esiintyessä suvun vaakunakilvessä.
Mitkä häät!

Mitkä häät! ("A Wedding") on Robert Altmanin tuottama ja ohjaama yhdysvaltalainen komediaelokuva vuodelta 1978. Altman on myös yksi elokuvan käsikirjoittajista John Considinen, Patricia Resnickin ja Allan Nichollsin rinnalla.
Juoni.
Altmanille tyypillisessä polveilevassa ja limittäisistä tragikoomisista kohtauksista muodostuvassa tarinassa kohtaavat upporikas sulhasen suku, Sloanit, ja äkkirikastunut morsiamen suku, Brennerit. Elokuva seuraa vuorokauden ajan kaikkiaan 48 henkilöhahmosta muodostuvaa hääseuruetta kirkossa ja häätalossa.
Vastaanotto.
"Helsingin Sanomien" Matti Salo piti elokuvaa tuoreeltaan Altmanin siihenastisista ohjauksista ehkä helpoiten lähestyttävänä, huolimatta sen valtavasta henkilögalleriasta ja paikoin karkeasta näyttelijäntyöstä. Tyylillisesti Salo kuvaa häätarinaa farssin, melodraaman ja satiirin sekoitukseksi.
Carol Burnett oli sivuosastaan Golden Globe -ehdokkaana ja Altman ohjauksestaan Bafta-ehdokkaana.
Rääf i Finland

Rääf i Finland on Liedon Raukkalasta lähtöisin oleva vanha aatelissuku, joka on introdusoitu Ruotsin ritarihuoneelle numerolla 58.
Abu al-Misk Kafur

Abu al-Misk Kafur (, k. 968) oli Etiopiassa syntynyt orja ja eunukki, joka käytti Egyptin todellista valtaa ikhšidien kahden viimeisen hallitsijan kausilla vuosina 946–966 ja virallista valtaa arvonimellä "ustahd" eli mestari vuosina 966–968. Mustaan eunukkihallitsijaan liitettiin useita eri tarinoita, joista useissa hänestä kerrottiin varsin ikävään sävyyn. Hallitsijana hän oli kyvykäs: hän piti yllä järjestystä sisäisten vaikeuksien aikana ja torjui valtakunnan ulkoisia uhkia. Hänen kuolemansa vuonna 968 mahdollisti Egyptin fatimidi-valloituksen.
Elämäkerta.
Abu al-Misk Kafur syntyi Etiopiassa, josta hänet tuotiin aikanaan orjana ikhšidien hallitsemaan Egyptiin. Kafur oli eunukki, ja hänen nimensä suomennettuna on Myskinen kamferi. Ikhšidien hallitsijasuvun oli perustanut Muhammad ibn Tughdž al-Ikhšid, ja lyhytikäisellä dynastialla oli vain kaksi muuta hallitsijaa, joista molemmat olivat ensimmäisen poikia. Muhammad oli myös sukunsa ainut vahva hallitsija. Abu al-Misk Kafur toimi Muhammadin alaisuudessa tämän pojan opettajana palvellen myös tämän sotaretkillä Syyriassa ja Hidžazissa.
Muhammad ibn Tughdžin kuoltua vuonna 946 valtaan nousi hänen poikansa Unudžur. Vallanvaihdoksen yhteydessä todellisen vallan sai Kafur, joka hallitsi valtakunnan armeijaa ja hallintokoneistoa. Asetelma oli sama Muhammadin ibn Tughdžin toisen pojan 'Alin noustessa valtaan vuonna 961. 'Alin kuollessa vuonna 966 seuraava kruununperijä oli vielä alaikäinen, jolloin Kafurista tuli virallisestikin hallitsija. Hallitsijana hän käytti tosin arvonimeä "ustahd" eli mestari. Hän sai asemalleen tunnustuksen myös tuolloiselta kalifilta. Musta eunukki hallitsijana herätti kummastusta, ja hänestä syntyi monenlaisia tarinoita. Häntä kuvailtiin pikimustaksi, rumaksi ja pahanhajuiseksi. Hajuaan hänen sanottiin peittelevän hajusteilla. Tarinoiden todellisuuspohjaa on vaikea arvioida.
Kafurista kirjoitti varsin negatiiviseen sävyyn aikansa legendaarinen runoilija al-Mutanabb. Runoilija oli runojensa perusteella ilmeisen vihainen Kafurille. Runoilija vieraili Egyptin al-Fustatissa, ja tarinan eri versioiden mukaan häneltä joko evättiin haluamansa virka tai hänet vangittiin Kafurin hoviin. Vielä kolmannen mukaan runoilija suuttui, kun häntä pyydettiin lausumaan ylistysrunoutta Kafurille. Joka tapauksessa al-Mutanabb julkaisi Kafurista lopulta Egyptistä lähdettyään satiirista runoutta. Kafur oli kuitenkin hallitsijana varsin kyvykäs. Valtakunnan olot pysyivät vakaina, vaikka kaudella koettiin taloudellisia vaikeuksia ja luonnonmullistuksia. Al-Fustatissa syttyi vuonna 956 suuri tulipalo, ja vuonna 957 Egyptiin iski maanjäristys. Kafurin valtakauden lopulla koettiin epäonnistuneiden satojen takia nälänhätää. Kafurin onnistui torjua myös ulkoisia uhka. Nubialaiset tekivät Ylä-Egyptiin ryöstöretken, johon vastattiin rankaisuretkikunnalla Aswanin eteläpuolelle. Kafur torjui myös hamdanidi-hallitsija Said al-Daulan sotaretken Syyriaan ja piti loitolla Egyptiä havitelleet fatimidit. Kafur kuoli Damaskoksessa vuonna 968, ja hänen kuolemansa jättämä valtatyhjiö mahdollisti viimein fatimidien Egyptin valloituksen.
Mitsubishi Ralliart

Mitsubishi Ralliart on Mitsubishin tehdastalli, joka kilpaili Rallin MM-sarjassa kausilla 1989–2005.
Aiheesta muualla.
https://web.archive.org/web/20180827171021/http://www.ralliart.com/
Turvakaari

Turvakaari on ajoneuvon turvarakenne, jonka tarkoitus on pitää matkustamon selviytymistila riittävän suurena ajoneuvon mahdollisen kaatumisen tai ympäriajon aikana. Yksinkertaisimmillaan tällainen rakenne on teräsputkesta muotoiltu kaari, joka on yhdistetty molemmista päistään ajoneuvon runkoon. Monimutkaisemmissa rakenteissa käytetään nimitystä turvakehikko. Nämä ovat täysin passiivisia rakenteita. Samaan tarkoitukseen on kehitetty myös automaattisesti toimivia aktiivisia järjestelmiä, kuten ROPS.
Historia.
Moottoriurheilussa ei aina ole käytetty turvakaaria, mutta esimerkiksi 1970-luvun ralliautoissa alkoi näkyä B-pilarin kohdalla käytetty kaari. Nämä kehittyivät A-pilarin kohdalla käytettyihin putkiin ja edelleen monimutkaisempiin rakenteisiin. Turvakehikkoja opittiin hyödyntämään 1980-luvulla myös korin jäykistämiseen.
Walesin ralli 1998

Ison-Britannian ralli 1998 (virallisesti "54. Network Q Rally of Great Britain") oli Rallin MM-sarjan kauden 1998 13. ja viimeinen osakilpailu, joka ajettiin 22.−24. marraskuuta. Kilpailussa oli 28 erikoiskoetta.
Kaudelle 1998 aiemmin RAC-rallina tunnettu kilpailu nimettiin Ison-Britannian ralliksi.
Kilpailussa nähtiin keskeytyksien aiheuttamaa draamaa, kun Carlos Sainz keskeytti vain vähän ennen maalia. Tämän myötä Tommi Mäkinen varmisti kolmannen peräkkäisen mestaruutensa vaikka oli keskeyttänyt kilpailussa aikaisemmin. Mitsubishi myös varmisti ensimmäisen valmistajien mestaruutensa.
Walesin ralli 1999

Ison-Britannian ralli 1999 (virallisesti "55. Network Q Rally of Great Britain") oli Rallin MM-sarjan kauden 1999 14. ja viimeinen osakilpailu. Kilpailu ajettiin 21.−23. marraskuuta ja siinä oli 22 erikoiskoetta.
Burns voitti kilpailun Kankkusen ajaessa toiseksi ja Subaru saavutti kauden kolmannen kaksoisvoittonsa.
Rovanperä ajoi kilpailussa Seatille kauden toisen palkintopallisijoituksen. Mäkinen joutui keskeyttämään moottorin ylikuumenemiseen.
Ahéméjärvi

Ahéméjärvi on Beninin toiseksi suurin järvi, jonka pinta-ala on 78 km² kuivalla kaudella. Pinta-ala laajenee sataan neliökilometriin sateisella kaudella. Järvi on 24 kilometriä pitkä ja leveys keskimäärin 3,6 km.
Couffojoki laskee järven soistuneeseen pohjoispäähän, kun taas 10 kilometriä pitkä Aho-kanava yhdistää järven eteläpään Atlantin rannikolla sijaitsevaan Grand-Popon laguuniin. Tämä kanava virtaa etelään kostean kauden aikana, mutta kääntää suuntaa kuivalla kaudella, mikä aiheuttaa suolapitoisuuden kasvun järven eteläosassa. 
Pedah ja Ayizo ovat Ahémé-järven rannalla asuvat kaksi suurinta etnistä ryhmää. Kalastus ja maatalous ovat alueen tärkeimmät elinkeinot. Järvessä on 71 kirjattua kalalajia.
Alemman Couffon, Ahéméjärven, Aho-kanavan ja rannikon laguunin soiden muodostama 47 500 hehtaarin laajuinen seutu on nimetty Ramsar-alueeksi, ja se on tärkeä lintualue.
Kari Turunen (kuoronjohtaja)

Kari Antero Turunen (s. 5. syyskuuta 1962 Joensuu) on suomalainen kuoronjohtaja, tenori ja musiikin tohtori.
Turunen on opiskellut kuoronjohtoa Sibelius-Akatemiassa professori Matti Hyökin johdolla. Kuoronjohdon diplomin hän suoritti vuonna 1998, ja vuonna 2000 hän valmistui musiikin maisteriksi. Musiikin tohtorin tutkinnon Turunen suoritti 1500-luvun kirkkomusiikin esittämiskäytännöistä Taideyliopiston Sibelius-Akatemiassa vuonna 2014. Hänellä on opintoja myös Helsingin yliopistosta.
Turunen on toiminut kanadalaisen ammattikamarikuoro Vancouver Chamber Choirin taiteellisena johtajana syyskuusta 2019 alkaen. Suomessa hän toimii renessanssin musiikin esittämiseen keskittyneen I Dodici -lauluyhtyeen toisena johtajana. 
Turunen on aiemmin johtanut mm. Eteläsuomalaisen Osakunnan Laulajia vuosina 1990–2002, Akademiska Damkören Lyrania vuosina 1998–2009, Akademiska Sångföreningeniä 2009-2019, Kampin Laulua 2011-2019 sekä Spira Ensembleä 2012-2019. Hän oli vuonna 1993 perustetun lauluyhtye Lumen Valon perustajajäsen ja lauloi yhtyeessä vuoteen 2019.
Turunen toimi Sulasolin toiminnanjohtajana vuosina 1990–1996 ja Suomen Kuoronjohtajayhdistyksen puheenjohtajana vuosina 1997–2018.
Turunen valittiin kesäkuussa 2021 vuonna 2023 järjestettävän Tampereen sävel -festivaalin taiteelliseksi johtajaksi.
Météo-France

Météo-France on Ranskan valtiollinen ilmatieteen ja ilmastotieteen palvelulaitos. Se toimii Ranskan ympäristö-, energia- ja meriministeriön alaisuudessa. Laitoksen päätoimipisteet ovat Toulousessa ja Pariisin naapuridepartementin Val-de-Marnen Saint-Mandéssa. Lisäksi Météo-Francella on monia sivutoimipisteitä. 
Vuonna 2016 sen vuosibudjetti oli 379,23 miljoonaa euroa, josta merkittävä osa kuluu Euroopan sääsatelliittijärjestö EUMETSATin kuluihin; Ranska on tämän järjestön keskeisiä rahoittajia.
Naistenlahden voimalaitos

Naistenlahden voimalaitos on Tampereella Näsijärven rannalla sijaitseva Tampereen Sähkölaitoksen voimala, joka koostuu kahdesta voimalaitosyksiköstä, jotka ovat Naistenlahti 1 ja 3. Niistä ensimmäinen otettiin käyttöön vuonna 1971. Naistenlahti 3 korvasi vuonna 1977 valmistuneen Naistenlahti 2 -yksikön valmistuttuaan vuonna 2023.
Arkkitehtuuri.
Naistenlahden voimalaitoksen on suunnitellut Tampereen kaupungin arkkitehtiosasto. Voimala on teollisuusarkkitehtuuria edustava valtava rakennuskompleksi, joka korkeine piippuineen näkyy kauas. Se toimii Lapinniemen alueen maisemallisena maamerkkinä ja muodostaa visuaalisen parin Lapinniemen entisen puuvillatehtaan kanssa.
Voimalaitokseen lisättiin 2000-luvulla näyttävä julkisivuvalaistus, joka korosti kohteen monumentaalista luonnetta. Valaistuksen suunnittelivat Valoa Design -yhtiön Roope Siiroinen, Heini Ylijoki ja Arto Heiskanen. Vuonna 2008 heidät palkittiin tästä työstä kansainvälisesti arvostetulla GE Edison Award -palkinnolla, jota on luonnehdittu ”valaistusalan Oscariksi”. Julkisivuvalaistus poistettiin käytöstä keväällä 2020 voimalaitoksen laajennushankkeen vuoksi.
Beryllos

Pyhä Beryllos (nimi esiintyy eri lähteissä myös muodoissa Birillos, Birillus, Brillus ja Kyrillos) oli ensimmäisellä vuosisadalla elänyt Sisilian Catanian kaupungin piispa, joka kuoli noin vuonna 90. Sekä katolinen kirkko että ortodoksinen kirkko kunnioittavat Beryllosta pyhänä.
Elämä.
Beryllos eli ensimmäisellä vuosisadalla Antiokiassa, kunnes hänestä tuli apostoli Pietarin oppilas. Hänen kerrotaan matkustaneen Pietarin mukana aina Roomaan asti, missä Pietari vihki hänet piispaksi Sisilian Cataniaan. Piispana hänen kerrotaan paimentaneen hiippakuntaansa viisaasti, minkä lisäksi hänen kerrotaan saaneen monia kääntymään kristityiksi palavien puheidensa sekä tekemiensä ihmeiden ansiosta. Eräänkin kiihkeän pakanan, joka ei vakuuttunut Berylloksen puheista sanotaan kääntyneen kristityksi Berylloksen muutettua rukouksen avulla katkeran lähdeveden makeaksi. Berylloksen arvioidaan kuolleen noin vuonna 90 rauhallisesti ja korkeassa iässä.
Merkitys kuoleman jälkeen.
Katolinen kirkko kunnoittaa Berylloksen muistoa 21. maaliskuuta, kuten myös ortodoksinen kirkko. Hänen pyhäinjäännöstensä väitetään tehneen ihmeitä ja parantaneen Catanian asukkaita vuosisatojen ajan.
Ivermektiini

Ivermektiini on makrosyklinen laktoneihin kuuluva lääkeaine. Sitä käytetään niin ihmis- kuin eläinlääketieteessäkin useiden loisten kuten syyhypunkin, päätäiden, jokisokeutta aiheuttavan "Onchocerca volvulus" -madon ja elefanttitautia aiheuttavien sukkulamatojen häätöön. Ivermektiini kuuluu WHO:n laatimaan keskeisimpien lääkeaineiden luetteloon. William Campbell ja Satoshi Ōmura saivat sen löytämisestä vuoden 2015 lääketieteen Nobel-palkinnon.
Ominaisuudet ja käyttö.
Ivermektiini on seos kahdesta terpenoidilaktonista, jotka ovat 22,23-dihydroavermektiini B1a ja 22,23-dihydroavermektiini B1b. Seoksessa niitä on suhteessa 4:1. Ivermektiini ei liukene veteen, mutta liukenee esimerkiksi butanoniin ja propyleeniglykoliin. Ivermektiini tehoaa moniin loismatoihin sekä eräisiin hämähäkkieläimiin, kuten syyhypunkkiin ja päätäihin. Ivermektiini sitoutuu GABA-aktivoituihin kloridikanaviin ja salpaa niiden toiminnan. Seurauksena on solujen hyperpolarisaatio ja loismatojen ja hämähäkkieläinten halvaantuminen. Ivermektiini sitoutuu myös P-glykoproteiiniin ja estää sen toimintaa. Ivermektiiniä käytetään ihmisellä erityisesti jokisokeutta ja elefanttitautia aiheuttavien sukkulamatojen häätöön. Lisäksi sitä voidaan käyttää myös syyhyn hoitoon ja päätäiden hävittämiseen. Eläinlääketieteessä sitä käytetään muun muassa sydänmatojen häätöön. Ivermektiini tehoaa erityisesti matojen toukkavaiheisiin.
Ivermektiiniä on haikailtu myös Covid-infektioon, ja kehitysmaissa, joissa on puutetta rokotteista, sitä käytetään tarkoitukseen laajalti. Tieteelliset tutkimusnäytöt puhuvat riittävää tehokkuutta vastaan. Koeputkioloissa on saatu aikaan viruksen monistumisen ehkäisyä, mutta näissä testeissä käytetyt lääkepitoisuudet ovat niin suuria, ettei niitä voi käyttää ihmisellä. Vuoden 2022 alkupuolella Oxfordissa oli käynnissä Ison-Britannian laajuinen tutkimus ivermektiinin tehokkuudesta Covid-19:n hoitoon.
Haittavaikutukset.
Tyypillisimpiä ivermektiinin aiheuttamia haittavaikutuksia ovat kuumeilu, flunssankaltaiset oireet, iho-oireet ja pääkipu. Haittavaikutukset voivat osittain johtua kuolleista loismadoista vapautuneista myrkyllisistä aineista ja kuolleiden matojen aiheuttamasta immuunipuolustuksen reaktiosta.
Valmistus.
Ivermektiini on puolisynteettinen yhdiste. "Streptomyces avermitilis" -bakteeri tuottaa avermektiiniä, joka vedytetään Wilkinsonin katalyytin läsnä ollessa, jolloin eräs kaksoissidoksista pelkistyy selektiivisesti.
Heinolanharju

Heinolanharju on harju joka ulottuu Heinolassa Vierumäeltä pohjoiseen Lusiin asti. Harjualueella on yksi Suomen varhaisimmista kaupunkipuistoista, jota kutsutaan Harjupuistoksi.
Heinolanharju alkoi kehittyä puistoalueena ja näköalapaikkana, kun Kymenkartanon läänin maaherranvirasto siirrettiin 1776 Heinolaan. Heinolan pitäjään muodostui Heinolan maalaiskunnan keskelle Heinolan kaupunki 1839. Kauppias Ulrik Lindholm osti Heinolanharjulta kiinteistöjä rinnetontteina ja purki talot rakennukset pois. Hän lahjoitti maan Heinolan kaupungille sillä ehdolla, että rinne rauhoitetaan yleiseksi puistoksi. 
Kylpylaitos Osakeyhtiö rakennutti Heinolanharjulle paviljongin 1899-1900. Se oli H. Andersinin - B. Jungin - K. O. Bomanssonin toteuttama. Myöhemmin paviljonki toimi retkeilymajana ja 1978 alkaen kesäravintolana. Heinolanharjulle pystytettiin 1951 Heinolan vesitorni tiilestä muurattuna. Sen huipulla on ollut näköalakahvila.
Karkaisu

Karkaisu on lämpökäsittely, jossa teräskappale kuumennetaan, jonka jälkeen se jäähdytetään vedessä. Tämän ansiosta kappaleen kovuus voi jopa nelinkertaistua, mutta kappale haurastuu.
Hentilän talomuseo

Hentilän talomuseo on toinen osa Hollolan kotiseutumuseota Hollolan kirkonkylässä. Se on Hollolan kirkon lähellä sijaitseva talomuseo. Nimensä se on saanut Asikkalasta Iso-Äiniön kylästä tuodusta Hentilän talosta. Hentilän talomuseon alueella on monia muitakin rakennuksia, muun muassa Jalkarannasta siirretty Köllin talo, aittoja ja sepän paja.
Itä-Hämeen museo

Itä-Hämeen museo on Itä-Hämeen kuntien (Hartola, Heinola, Joutsa, Leivonmäki, Luhanka, Pertunmaa ja Sysmä) on yhteinen museo, jolla on fyysiset museotilat Hartolassa, Koskipään kartanon päärakennuksessa Tainionvirran rannalla. Museon omistaa Itä-Hämeen Museoyhdistys ry. ja sen on perustanut kirjailija Maila Talvio. Museon vihki 30. kesäkuuta 1929 presidentti Lauri Kristian Relander.
Museoyhdistys on solminut hoitosopimuksen Lahden museotoimen kanssa.
Kartanon päärakennus on suunniteltu Sveaborgissa palvelleen Johan Tandefeltin piirustusten mukaan 1792 tai tämän jälkeen 1800-luvun alussa. Koskipään kartano muodostaa valtakunnallisesti merkittävänä pidetyn rakennetun kulttuuriympäristön.
Museon perustaja on hartolalaissyntyinen kirjailija Maila Talvio (1871-1951). Hän vaikutti 1928 Itä-Hämeen museoyhdistyksen syntyyn. Museon Annie von Gerdten-Boismanin säädekirjan alkukappaleen mukaan: "Museon tarkoituksena on olla koulu, missä sekä nuoret että vanhat vastaanottavat opetuksia muistoilta ja esineiltä ja missä he tuntevat edesmenneitten sukupolvien läsnäoloa."
Museon alueella ovat:
Jorma Myllärniemi

Jorma Myllärniemi on helsinkiläinen psykologi ja psykoterapeutti. Hän on kirjoittanut useita kirjoja narsismista, depressiosta ja isän merkityksestä pojalle.
Konnakäärmeenpää

Konnakäärmeenpää ("Channa gachua") on käärmeenpäiden (Channidae) heimoon kuuluva kalalaji. Jotkut erottavat siitä toisen lajin, "Channa limbata".
Ulkonäkö ja koko.
Laji voi kasvaa yli 28 senttimetrin pituiseksi, mutta jää yleensä huomattavasti pienikokoisemmaksi.
Elinympäristö ja levinneisyys.
Konnakäärmeenpää elää kotoperäisenä Etelä-Aasian makean veden elinympäristöissä, joista se on levinnyt Irakista Indonesiaan. Lajia on tavattu seuraavissa maissa: Iran, Irak, Afganistan, Pakistan, Nepal, Intia, Sri Lanka, Bangladesh, Bhutan, Kiina, Myanmar, Thailand, Laos, Kambodža, Vietnam, Malesia, Indonesia, ja Singapore.
Ravinto ja elintavat.
Konnakäärmeenpään ravintoa ovat pikkukalat, hyönteiset ja äyriäiset. Se elää suurissa joissa, pienissä puroissa ja lahdissa sekä kanavissa.
Maderan piirikunta

Maderan piirikunta () on Yhdysvaltojen Kalifornian osavaltiossa sijaitseva piirikunta. Sen väkiluku oli 150 865 vuonna 2010, ja sen pinta-ala on 5 580 neliökilometriä. Piirikunnan hallintokeskus Madera on myös sen suurin kaupunki.
Väestö.
Piirikunnan asukkaista 56,2 prosenttia on latinalaisamerikkalaisia, 35,8 prosenttia valkoisia ja 3,05 prosenttia mustia. 45,1 prosenttia puhuu myös muita kieliä kuin englantia. 84,3 prosenttia asukkaista on Yhdysvaltain kansalaisia. Piirikunnan väestön keski-ikä on 33,5 vuotta.
Degerö (Tammisaari)

Degerö on saari tai mantereeseen kuroutuva niemi Tammisaaren edustalla, sen eteläpuolella, Raaseporin kaupungissa. Mikäli Degerö lasketaan saareksi, se on Tammisaaren saaristoon suurin saari. Työ- ja elinkeinoministeriön alainen Saaristoasiain neuvottelukunta ei kuitenkaan enää lue Degerötä saareksi. 
Degerötä rajaavat vesialueet sen jokaiselta puolelta. Kapea Strömmen ja siihen kuuluva Persöfladan erottava Degerön idän puolelta mantereesta. Pohjoisessa merenlahti Dragsviksfjärden erottaa saaren Tammisaaresta. Lännessä Jomalvikin kanava erottaa Degerön Gullön saaresta ja etelässä salmet Grobbfjärden, Leden ja Saltsjön erottavat Degerön avautuvasta saaristosta. Eteläpuolen suurin naapurisaari on Torsö. Korkean veden aikaan Degerön ympäri on vielä 2010-luvun alkupuolella pystynyt melomaan.
Vielä vuonna 1951–1982 kartoitetuissa peruskartoissa saarta ympäröivä vesiväylä Strömmenin ja Persöfladanin välillä on kuvattu avoimena joskin jo kaislikkoisena. Uudemmissa peruskartan laitoksissa 1989 ja 1997 vesialue on merkitty muuttuneeksi. 2020-luvun maastokartassa maatunut salmi on kuvattu tulva-alueena, jota halkoo kapea, ilmakuvassa avovetinen oja.
Saaren itäpuolella Gullön ja Degerön saarten välinen salmi ei alun perin ole ollut nykyisen Jomalvikin kanavan paikalla vaan siitä noin kilometri länteen nykyisen Sundängenin kohdalla. Vielä ruotsalaisten sotilaskartoittajien 1700-luvun loppupuolella tekemässä rekognosointikartassa salmi nykyisen Sundängenin kohdalla näkyy kokonaan avovetenä. Vuonna 1880 tehdyssä merikartassa salmi on jo ummessa. Gullötä ja Degerötä nyt erottavan Jomalvikin kanavan rakentaminen aloitettiin 1937 ja se valmistui 1948.
Tammisaaren keskustaajama ulottuu Degerölle. Silta yhdistää saaren Tammisaareen. Idästä Strömmenin yli Degeröhön on kaksi siltaa ja Jomalvikin kanavan yli kulkee myös silta. Degeröstä on lossiyhteys Skåldön saarelle.
Degerössä toimii golfkenttä. Saarella on 73 hehtaarin suuruinen järvi Trångsundsträsket sekä puolentoista hehtaarin kokoinen lampi Storträsket.
Be Seeing You

Be Seeing You on brittiyhtye Dr. Feelgoodin neljäs studioalbumi vuodelta 1977. Albumi saavutti sijan 55 Britannian albumistalla, ja oli listalla kolme viikkoa.
Ribbing

Ribbing on vanha ruotsalainen aatelissuku, joka on introdusoitu Ruotsin ritarihuoneelle numerolla 15, vapaaherrallisina haaroina Ribbing af Zernava (nr. 40), Ribbing af Koberg (nr. 216) sekä kreivillisenä haarana (nr.98)
Tuomas I

Pyhä Tuomas I (kuollut 25. maaliskuuta 610) oli Konstantinopolin patriarkka vuosina 607–610. Ortodoksinen kirkko kunnioittaa häntä pyhänä.
Elämä.
Tuomaksen kerrotaan olleen jo lapsena tunnettu harvinaisen suuresta hartaudesta ja viisaudesta. Konstantinopolin patriarkka Johannes IV Paastoaja vihki hänet Konstantinopolin suuren kirkon diakoniksi keisari Maurikioksen (582–602) aikana. Hänestä tuli myös "sakellarios", Hagia Sofian taloudenhoitaja. Johannes Paastoajaa seurasi patriarkkana Kyriakos, joka kuoli oltuaan virassa vain kolme kuukautta. Tuomas valittiin hänen seuraajakseen tammikuussa 607.
Tuomas toimi patriarkkana kolme vuotta ja puolusti sinä aikana menestyksekkäästi kirkon oppia harhaoppeja vastaan. Hänen kerrotaan myös antaneen kristityille hyvän esimerkin evankeliumin mukaisesta elämästä. Hän oli läheisessä hengellisessä yhteydessä myöskin myöhemmin pyhäksi julistetun Teodoros Sykeonilaisen kanssa ja sairastuttuaan hän pyysi Teodorosta tulemaan Konstantinopoliin olemaan hänen kanssaan viimeiset elinpäivät. Patriarkka Tuomas kuoli 25. maaliskuuta 610.
Myöhempi merkitys.
Ortodoksinen kirkko kunnioittaa Tuomasta pyhänä ja viettää hänen muistoaan 21. maaliskuuta.
As It Happens

As It Happens on brittiyhtye Dr. Feelgoodin livealbumi vuodelta 1979.
Etelä-Kalifornia

Etelä-Kalifornia (), joskus SoCal, on maantieteellinen ja kulttuurinen alue Kalifornian eteläisissä piirikunnissa. Se on väkiluvultaan Yhdysvaltain toiseksi suurin kaupunkialue. 
Etelä-Kaliforniaan lasketaan yleensä Imperialin, Los Angelesin, Orangen, Riversiden, San Bernardinon, San Diegon, Santa Barbaran ja Venturan piirikunnat. Joskus siihen lasketaan myös Kernin ja San Luis Obispon piirikunnat.
Tapio Tuominen

Tapio "Tuuppi" Tuominen (s. 2. marraskuuta 1947, Helsinki) on suomalainen saksofonisti, säveltäjä, soittanut suomalaisten eturivin jazz- ja improvisoidun musiikin kokoonpanoissa sekä saksalaisten
Alexander von Schlippenbachin &amp; Paul Lovenssin ja etelä-afrikkalaisen Louis Moholon kanssa.
Tuuppi Tuominen on soittanut erilaisten nykytanssiryhmien kanssa sekä eri teattereissa, muun muassa Suomen Kansan Teatteri (näytelmä
Pete Q), Ryhmäteatteri, Penniteatteri – Pieni Suomi. Toiminut tuntiopettajana Suomen Teatterikorkeakoulussa, lisäksi filmimusiikki- ja animaatioprojekteissa ym. muusikko-säveltäjänä. Viime vuosina soittanut Länsi-Afrikassa sikäläisten muusikoiden kanssa erilaisissa tilaisuuksissa,
taidenäyttelyissä ja konserteissa.
Armageddon (Arijan albumi)

Armageddon () on venäläisen heavy metal -yhtye Arijan 10. albumi, joka julkaistiin vuonna 2006.
Huliganka

Huliganka () bulgarialaisen pop-folk-laulaja Kristianan ensimmäinen studioalbumi. Se julkaistiin vuonna 2017 levymerkillä Hit Mix Music.
Marianna Films

Marianna Films Oy on vuonna 1987 perustettu elokuvia tuottava yritys. Yrityksen toimitusjohtaja on Mika Kaurismäki.
Olof Larkka

Olof Edmund Larkka, vuoteen 1933 Lundström (30. kesäkuuta 1901 Kouvola – 6. joulukuuta 1978 Forssa) oli diplomi-insinööri ja opetusneuvos, joka toimi Valtion maitotalousopiston johtajana 1930-luvun alusta aina vuoteen 1968. 
Larkan vanhemmat olivat varikonpäällikkö Johannes Edvard Lundström ja Sofia Koski ja puoliso vuodesta 1931 Greta Adele von Schantz. Larkka tuli ylioppilaaksi 1919 ja valmistui diplomi-insinööriksi 1927. Toimittuaan harjoittelijana ja isännöitsijänä useissa eri meijereissä 1926–1930 hän tuli Valtion maitotalousopiston johtajaksi 1931 ja hoiti tehtävää aina eläkkeelle jäämiseensä saakka 1960-luvun lopussa. Juuston valmistukseen Larkka perehtyi juustomestari Stelwagenin johdolla, Helsingin yliopistossa hän suoritti meijeriopin arvosanan. Larkka osallistui myös opisto- ja asuinpaikkakuntansa Jokioisten kunnalliselämään.
Crescent (albumi)

Crescent on japanilaisen rock-muusikko Gacktin neljäs studioalbumi, joka julkaistiin 3. joulukuuta 2003.
Sateenkaarifilmi

Sateenkaarifilmi Oy on vuonna 1979 perustettu elokuvaohjelmien valmistamista toimialanaan harjoittava yritys. Yhtiön toiminta lakkasi vuonna 1999.
Neofilmi

Neofilmi Oy oli vuosina 1980–2004 toiminut, elokuva- ja televisio-ohjelmia tuottanut yritys.
Kaarlo Lausti

Kaarlo Noak Lausti, vuoteen 1927 Lagerström (16. elokuuta 1907 Perniö – 26. toukokuuta 2002 Helsinki) oli kirjastoneuvos, joka toimi Helsingin yliopiston ylioppilaskunnan kirjaston johtajana 1940-luvun alusta vuoteen 1969 saakka. 
Henkilöhistoria.
Laustin vanhemmat olivat tilanomistaja Karl Vilhelm Lagerström ja Matilda Sofia Karlsson ja puoliso vuodesta 1937 Päivi Salolampi. Toimittaja Tapani Lausti on heidän poikansa. Kaarlo Lausti tuli ylioppilaaksi 1925 ja valmistui filosofian kandidaatiksi 1934. Hän toimi uransa alkuvaiheessa sekä historianopettajana että kirjastoamanuenssina, vuonna 1942 hänestä tuli Helsingin yliopiston ylioppilaskunnan kirjaston johtaja. Lausti paitsi kehitti kirjaston toimintaa, myös esimerkiksi vaikutti vahvasti kirjaston uuden vuonna 1954 valmistuneen rakennuksen toteuttamiseen sekä osallistui kirjastoalan järjestötoimintaan ja kirjastojen perustamiseen. Hän sai kirjastoneuvoksen arvon vuonna 1961.
Kolmoisuhka

Kolmoisuhka on vanha amerikkalaisen jalkapallon termi, joka tarkoittaa pelaajaa, joka on hyvä heittämään palloa, juoksemaan sen kanssa sekä potkaisemaan sitä.
Kolmoisuhkia alkoi esiintyä amerikkalaisessa jalkapallossa eteenpäinsyötön sallimisen jälkeen 1900-luvun alussa. Sittemmin lajin ammattilaissarjoissa pelaajat ovat erikoistuneet pelipaikkoihinsa, eikä kolmoisuhkia nykyään oikeastaan ole.